Kamjenc (HeB/SN). Zapósłanča zwjazkoweho sejma Merle Spellerberg (Zeleni) je minjeny štwórtk swój wólbny wokrjesny běrow na Budyskej dróze 19 w Kamjencu wotewriła. Nimo Kamjenskeje wotnožki změje wona tež w Drježdźanach „zeleny wobchod“ za jeje dźěło w Sakskej. 25lětnej Drježdźanjance je wažne, zo njeje jenož w tamnišim nowym měsće docpějomna, ale tež, zo móže z ludźimi swojeho wólbneho wokrjesa Budyšin w rozmołwje być a jich zajimy zapřijeć. Kaž Spellerberg zdźěli, je hižo w rozmołwje ze wšelakimi ciwilnotowaršnostnymi organizacijemi, z předewzaćemi, serbskimi zastupjerjemi abo tež z interwenciskim městnom přećiwo domjacej namocy. W nowym běrowje ma wona zarjadowanja planowane a wotpohlad, zjawne rěčne hodźiny poskićeć. „Zeleny wobchod“ budźe stajnje wutoru a štwórtk wot 15 hodź. do 19 hodź. wotewrjeny. Jeli budźe wosobinsce na městnje, so to do toho na jeje internetnej stronje a w socialnych medijach připowědźi. Z jeje sobudźěłaćerjemi hodźa pak so tež zwonka toho terminy za rozmołwy dojednać.
szl_Latn